**Prečo jem slovenské potraviny.**

 Som zmätený.

 Sedím v obývačke na gauči, obedujem, pozerám televízor. Začína reklama. Istý obchodný reťazec ponúka švajčiarsku čokoládu, francúzsky syr, kávu z Kolumbie, maďarskú klobásku, originálne talianske špagety, pizzu. Všetko za bezkonkurenčné ceny. Všetko čerstvé, dovezené, originál zahraničné.

 Pozerám na tanier pred seba. Slovenské halušky, bryndza z Liptova, slovenská kyslá smotana.

 Som zmätený.

 Kto som? Kam patrím, keď nepodlieham kultu reklamy a verím v to tradičné, originálne a naše? Asi som Slovák - čudák.

 Mám bratranca, ktorý žije niekoľko rokov v Amerike. Mamina kamarátka žila niekoľko rokov v Anglicku. Stretávali sme sa. Občas. Sporadicky. Hádajte, čo si vždy želali priviezť zo Slovenka? Domácu slaninku, chlebík, pirohy a HORALKY od Sedity...

 Moja prababička mi zasa mnohokrát rozprávala o tom, ako to vyzeralo, keď ona bola mladá. Rozprávala o všetkom možnom: o tom aká bola krásna, o vzdelávaní, spomínala na svoje od mladosti podlomené zdravie, kamarátky a samozrejme o jedle. O tom, ako sa doma snažili všetko si dopestovať, dochovať. Nielen kvôli tomu, aby ušetrili, ale najmä preto, lebo všetko „domáce“ chutí akosi lepšie. Do konca svojho života sa neprestala čudovať, prečo mnohí dávajú prednosť výrobkom zo zahraničia, keď naša bryndza je najlepšia na celom svete a chlebík z maličkej pekárne na rohu ulice je ten najlahodnejší, aký kedy jedla. Rozmýšľala, kam „mladí“ podeli rozum, keď úplne zabúdajú na to, čo je naše a dávajú prednosť zahraničnému.

 Mnohí „mladí“ uvažujú ako ušetriť. Vajíčka zo zahraničia sú o 2 centy lacnejšie ako od našich domácich chovateľov. Zemiaky pestované v Poľsku sú lacnejšie o 20 centov a ak sú v akcii, zlacnejú o 40 centov. /No nekúp to!/ Ale zamysleli ste sa niekedy, ako tým pomôžete Slovensku ? Podporíte snáď človeka, ktorý pestuje zemiaky na Slovensku? Nie. Neprejavíte mu ani toľko dôvery, že si kúpite jeho produkt a dáte mu tým jasne najavo, že jeho výrobok je aspoň taký dobrý /ak nie stokrát lepší/ ako ten zahraničný.

 So stále viac a viac citeľnou globalizáciou sa fakt, že kupujeme zahraničné výrobky, stal akousi bežnou rutinou. Často si povieme : „Toto už nechutí tak ako v minulosti, to nie je pravý slovenský produkt, to už určite odkúpili väčšie internacionálne firmy.“ Avšak koľkokrát ste si položili otázku prečo ? Pretože naša malá slovenská firma nebola schopná ďalej prežiť. Jej výrobky prestali byť kupované, tak jednoducho skrachovala. To je celé. Neprejavili ste jednoducho ani toľko dôvery, aby sme si tento výrobok kúpili, a tým podporili slovenských podnikateľov a naše domáce produkty.

 Ja som sa narodil na Slovensku. Vyrastám na Slovensku. Skláňam sa pred nádhernými slovenskými horami a prírodou. Milujem naše nádherné Slovensko. Pýtate sa ma prečo jem slovenské výrobky ? **... tak preto.**

Autor práce: **Samuel Peter Kovár**

Ročník: **9. ročník**

Adresa školy: **Základná škola Ľudovíta Štúra, Komenského 1/A, 900 01 Modra, Bratislavský kraj**